Čiernofigúrový mastos, cca 530 pred Kr. Walters Art Museum
**Mastos** (starogr. μαστός – mastos, doslova „prsník") je typ starogréckej nádoby.

Mastos (mn. č. *mastoi*), čašu v tvare ženského prsníka s dvomi uchami (môžu byť orientované horizontálne, ale podobne ako atický štandardný skyfos typu B jedno horizontálne a druhé vertikálne), používali ako bežné poháre na pitie alebo na votívne účely. Aby sa z neho pilo čo najpohodlnejšie, držali mastos za zvislú rúčku, keď sa nepoužíval, zavesili ho za horizontálnu rúčku na stenu. Ich výzdoba bola najmä čiernofigúrová (od začiatku 6. stor. pred Kr.) a neskôr aj červenofigúrová.

Pilo sa z nich zrejme hlavne pri symposiach (alebo rituálne pri dionýziach), ktoré boli obľúbenou formou súkromných zábav gréckych mužov (mohli na nich byť prítomné aj hetéry, ktoré obstarávali zábavu). Pili z nich víno, a to väčšinou miešané s vodou a umelo prisladzované. Pitie piva a nezriedeného vína považovali za barbarský zvyk. Lúhované nápoje ako čaj a káva a ani žiadne destilované liehoviny ešte neexistovali.

Atický čiernofigúrový mastoid, Herakles a krétsky býk, cca 500 – 475 pred Kr.
V dávnych gréckych, rímskych a etruských tradíciách boli používané tiež rituálne alebo ako votívne dary. Piť mlieko z mastosu mohlo symbolizovať potenciálne znovuzrodenie po smrti. V gréckej mytológii nesmrteľnosť získal hrdina Hérakles, keď sa ako dojča napil božského mlieka z prsníka Diovej manželky Héry.

Verziou mastosu bol *mastoid*, beznohá čaša (pohár) s plochým dnom a vyhnutým ústím. Mastoid bol podobný ako mastos, len dno mal širšie. Hrnčiar na hrnčiarskom kruhu najprv vytvoril z hliny telo budúcej čaše a jej vrchné ústie ohol smerom von. Dokončil ju buď bez rúčok, alebo pridal k jej ramenám horizontálne rúčky pripevnené kúsok pod okraj. Ikonograficky výzdoba mastoidov častejšie súvisela s ich funkciou ako čaše na víno. Tvar tejto keramickej čaše (podobný ženskému prsníku) sa začal objavovať v Atike koncom 6. stor. pred Kr. ale predpokladá sa, že jeho pôvod pochádza z kovových pohárov podobného tvaru používaných na Blízkom východe, najmä v Perzii.

Referencie a bibliografia
-------------------------

1. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 381.
2. ↑  Miloš Šolle. *Počátky helénské civilisace*. Praha : Filosofická fakulta University Karlovy, 1949. S. 27.
3. 1 2  Meredith Martin. *Dairy Queens*. Cambridge : Harvard University Press, 2011. ISBN 978-06-7405-947-4. S. 240.
4. 1 2  The J. Paul Getty Museum. *Greek Vases in the J. Paul Getty Museum*. Los Angeles : Getty Publications, 1989. ISBN 978-08-9236-150-2. S. 80.
5. ↑  The J. Paul Getty Museum. *Greek Vases in the J. Paul Getty Museum*. Malibu : Getty Publications, 1989. ISBN 978-08-9236-150-2. S. 80-81.
6. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 439.
7. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 432.
8. 1 2  Alan Tardi. *Champagne, Uncorked: The House of Krug and the Timeless Allure of the World's Most Celebrated Drink*. New York : Hachette UK, 2016. ISBN 978-16-1039-689-9.
9. ↑  Hemleben Johannes. *Onen svět*. Praha : Grada Publishing a.s. 2011. ISBN 978-80-2473-162-9. S. 26-27.
10. ↑  Toby Schreiber. *Athenian Vase Construction*. Los Angeles : Getty Publications, 1999. ISBN 978-08-9236-465-7. S. 195.
11. ↑  Mark D. Stansbury-O'Donnell. *A History of Greek Art*. Hoboken : Mark D. Stansbury-O'Donnell, 2015. ISBN 978-14-4435-015-9. S. 381.

Iné projekty
------------

Commons
* Spolupracuj na Commons Commons ponúka multimediálne súbory na tému **Mastos**

Pozri aj
--------

* Typológia starogréckej keramiky